|  |
| --- |
| Daktaras Hausas |
|  |
| Žanras | Medicininė dramaSatyra |
| Kūrėjas (-ai) | David Shore |
| Vaidina | Hugh LaurieLisa EdelsteinOmar EppsRobert Sean LeonardJennifer MorrisonJesse SpencerPeter JacobsonKal PennOlivia Wilde |
| Atidarymo muzika | Massive Attack – „Teardrop" |
| Kilmės šalis |  JAV |
| Sezonų skaičius | 8 |
| Serijų skaičius | 177 |
| Gamyba |
| Prodiuseris (-iai) | Katie JacobsDavid ShorePaul AttanasioBryan Singer |
| Trukmė | 42 minutės |
| Transliacija |
| Originalus kanalas | FOX |
| Originalus laikotarpis | 2004 m. lapkričio 22 d. – 2012 m. gegužės 21 d. |
| Išorinės nuorodos |
| Tinklalapis |

**„Daktaras Hausas"** (angl. *House, M.D.*) – amerikiečių medicinos drama, priklausanti FOX televizijai. Serialo scenarijaus autorius ir vykdantysis prodiuseris yra Deividas Šoras, režisierius – Brajanas Singeris.

Pagrindinį serialo veikėją daktarą Gregorį Hausą vaidina anglų aktorius Hju Loris. Daktaras Hausas vadovauja diagnostinės medicinos skyriui Princtono-Pleinsboro universitetinėje ligoninėje. Jo profesionalių diagnostikų komandą ilgą laiką sudarė Robertas Čeisas (akt. Džesis Spenseris), Elison Kameron (akt. Dženifer Morison) ir Erikas Formanas; juos ketvirtame sezone pakeičia Remi Hadli (akt. Olivia Wilde), Krisas Taubas (akt. Peter Jacobson) ir Lorensas Katneris (akt. Kalis Penas). Pagrindiniai veikėjai taip pat yra daktarė Liza Kadi (akt. Liza Edelštein), vadovaujanti ligoninei, ir vienintelis Hauso draugas daktaras Džeimsas Vilsonas (akt. Robert Sean Leonard), onkologijos skyriaus vadovas.

„Daktaras Hausas" pelnė įvairių apdovanojimų ir nominacijų. Hju Loris laimėjo 2006 ir 2007 metų Auksinio gaublio apdovanojimą už geriausią draminį televizijos aktorių ir 2007 metų Ekrano aktorių gildijos apdovanojimą už geriausią vyro vaidmenį draminiame televizijos seriale. Serialas gavo 2005 metų Pybodžio apdovanojimą. Pybodžio taryba pagrindinį serialo veikėją pavadino mizantropu diagnostiku, kuris išties nusipelnė medicinos Šerloko Holmso vardo, o patį serialą įvardijo kaip paskutiniųjų laikų geriausią medicininę dramą, televizijos istorijos akibrokštą. 2012 m. Jungtinėse Valstijose buvo išleistas paskutinis, aštuntas „Daktaro Hauso" sezonas.

Apžvalga
--------

Frist Kampo centras atstoja Prinstono universiteto pastatą
Daktaras Gregoris Hausas yra medicinos genijus, vadovaujantis diagnostikų komandai fiktyvioje Prinstono-Pleinsboro ligoninėje Niudžersyje. Dauguma naujų epizodų pristato būsimus Hauso pacientus, kuriuos netikėtai ištinka neįprasti simptomai. Epizoduose pasakojama apie Hauso vadovaujamo Diagnostinės medicinos skyriaus komandos darbą, aiškinantis netikėčiausias (bet kartais iš tikrųjų ir visai paprastas) žmonių būkles, kurių priežasties nesugeba išaiškinti kiti ligoninės ekspertai.

Taigi Hauso vadovaujamas skyrius nėra įprastas. Jis pats atsisako ligonių, kurių simptomai jam nėra įdomūs. Tuo tarpu jo skyriuje atsirandančių žmonių ligos realiame pasaulyje yra tikros, bet praktiškai pasitaikančios itin retai arba medicinos pasaulyje beveik išnykusios, kaip antai maras.

Hauso komanda problemas sprendžia Sokratiškuoju metodu (sudaro sąrašą visų ligoniui būdingų simptomų ir praktiniu arba teoriniu būdu juos tikrindami, atmeta vieną po kito, kol lieka vienintelis, ar keli galimi, t. y. susiję) ir diferencine diagnostika (lygina simptomus tarpusavyje ir svarsto, ar jie susiję, ar nepanaikina vienas kito savo pobūdžiu). Hausas dažnai meta iššūkį komandai, kartais net kategoriškai paneigdamas jos nuomonę. Kartais jis tai daro sąmoningai ir stebi jos elgseną; tai jam suteikia savotiško mizantropiško pasitenkinimo, iš savo požiūrio taško vertinant kitų veiksmus. Epizoduose dažniausiai ne visada iš karto nustatoma diagnozė. Tuo laiku pacientui atsiranda įvairių komplikacijų ir naujų simptomų, kurie kartu su likusiais iš naujo vertinami ir lyginami.

Kartais patys ligoniai sąmoningai meluoja apie susirgimo aplinkybes ir simptomus, nenorėdami artimiesiems atskleisti savo paslapčių. Hausas tokiems žmonėms dažnai naudoja savo sugalvotą posakį „Visi meluoja". Pasak Hauso, jei simptomai neklaidingi, tuomet būtinai turi meluoti pats ligonis. Aplinkiniams kartais ima atrodyti, kad Hausas tuo (t. y. jais) manipuliuoja.

Kartais itin kontroversiški Hauso sprendimai išprovokuoja ligoninės vadovybės įsikišimą. Ligoninę administruoja medicinos dekanė daktarė Liza Kadi; ji ir Hausas dažnai neišvengia konfliktų dėl etinių medicinos nuostatų išsiskyrimo. Kadi, norėdama nuraminti Hausą, jį išsiunčia padirbėti su įprastais pacientais. Kartais Hausas jų atsikrato: šiurkščiai įsikiša į asmeninį gyvenimą (nors paprastai jis būna teisus), paskiria nesimptominių vaistų (dalija juos į kairę ir į dešinę) arba tiesiog paprasčiausiai labai greitai nustato diagnozę (kuri dažnai būna visiškai neįtikėtina). Nepaisant to, jog nemėgsta paprastų, jo nuomone, nuobodžių ligonių, Hausui toks įprastas darbas kartais išties padeda išspręsti ir pagrindines savojo skyriaus problemas: tiek pacientų, tiek asmenines.

Hausas su savo komanda dažnai be leidimo įsibrauna į pacientų namus, nes tik taip gali atsekti susirgimo aplinkybes. Tokia praktika nepatinka Kadi.

Vienas iš svarbiausių serialo aspektų – tai Hauso priklausomybė nuo vikodino, kuris slopina keturgalvio kojos raumens skausmą (Hausas keleriais metais anksčiau yra patyręs traumą ir todėl vaikščioja su lazda). Pats Hausas priklausomybę pripažįsta, tačiau ginasi, jog tai jam visiškai nesukelia problemų. Džeimsas Vilsonas ir Kadi keletą kartų nesėkmingai bando jį įkalbėti reabilitacijai. Kai nebelieka vikodino, Hausas naudoja ir kitas narkotines skausmo malšinimo medžiagas oksikodoną ir morfiną.

Seriale iš tiesų daug sąsajų su Šerloku Holmsu. Hausas bendrauja su daktaru Džeimsu Vilsonu, kuris aiškiausiai atitinka Džoną Vatsoną; į jį pačioje ligoninėje pasikėsina ginkluotas beprotis Moriarčio vardu. Hausas netgi gyvena to paties numerio bute, kaip ir Šerlokas Holmsas. Serialo kūrėjas Deividas Šoras neslepia šių ryšių.

Veikėjai
--------

Pagrindiniai serialo veikėjai: Vilsonas, Kadi, Čeisas, Hausas, Kameron ir Formanas.
Per tris serialo sezonus, Hauso vadovaujamą Diagnostinės medicinos skyrių sudarė trys daktarai: Erikas Formanas, Elison Kameron ir Robertas Čeisas. Trečiojo sezono pabaigoje atsistatydina Formanas, vėliau Hausas atleidžia Čeisą, o Kameron dėl savo jausmų jam taip pat išeina. Hausas lieka be darbuotojų.

Ketvirto sezono pradžioje, Hausas iš keturiasdešimties galimų kandidatų bando išsirinkti naują savo komandą. Praeina pusė sezono, kol Hausas išsirenka tris naujus gydytojus. Jis pasamdo Krisą Taubą, Lorensą Katnerį ir Remi Hadli. Tuo tarpu iš kitos ligoninės atleistą Formaną Kadi vėl priima į darbą; Čeisas ir Kameron skirtinguose skyriuose tebedirba Prinstono-Pleinsboro universitetinėje ligoninėje.

| Personažas | Aktorius | Statusas | Specialybė |
| --- | --- | --- | --- |
| Gregoris Hausas | Hugh Laurie | * Diagnostinės medicinos skyriaus vadovas
 | * Infekcinės ligos
* Nefrologija
 |
| Liza Kadi | Lisa Edelstein | * Vyriausia ligoninės administratorė
* Medicinos dekanė
* Princtono-Pleinsboro ligoninės valdybos narė
* Organų persodinimo komiteto narė
 | * Endokrinologija
 |
| Džeimsas Vilsonas | Robert Sean Leonard | * Onkologijos skyriaus vadovas
* Princtono-Pleinsboro ligoninės valdybos narys
* Organų persodinimo komiteto narys
 | * Onkologija
 |
| Erikas Formanas | Omar Epps | * Diagnostinės medicinos skyriaus terapeutas
* Gailestingumo ligoninės diagnostinės medicinos skyriaus vadovas
 | * Neurologija
 |
| Elison Kameron | Jennifer Morrison | * Diagnostinės medicinos skyriaus terapeutė
* Vyresnioji slaugymo terapeutė nenumatytų atvejų skyriuje
* Biudžeto komiteto narė
 | * Imunologija
 |
| Robertas Čeisas | Jesse Spencer | * Diagnostinės medicinos skyriaus terapeutas
* Chirurgas
 | * Intensyvios priežiūros medicina
 |
| Krisas Taubas | Peter Jacobson | * Diagnostinės medicinos skyriaus terapeutas
 | * Plastinė chirurgija
 |
| Lorensas Katneris | Kal Penn | * Diagnostinės medicinos skyriaus terapeutas
 | * Sporto medicina
* Rebilitacinė medicina
 |
| Remi Hadli | Olivia Wilde | * Diagnostinės medicinos skyriaus terapeutė
 | * Vidaus organų medicina
 |
| Ember Volakis | Anne Dudek | * Diagnostinės medicinos skyriaus terapeutė
 | * Radiologija
 |

Kritika
-------

Pagrindinis serialo aktorius Hju Loris
Tuoj po premjeros serialas iš esmės susilaukė vien tik teigiamo kritikų įvertinimo. „TV Guide" apžvalgininkas „Daktarą Hausą" pavadino „nepaprastu vaistu paprastam draminės medicinos serialui". „New York Daily News" rašė apie aukšto lygmens vaidybą ir scenarijų. „The Onion" teigė, kad tai „pikčiausia juodoji komedija FOX kanalo istorijoje nuo 1996 m. rodyto „Profit". „New York Magazine" serialą pavadino „malonia ir (medicinos aiškinimo požiūriu) paprasta medicinine drama", tuo tarpu „The Boston Globe" teigiamai priėmė tai, kad scenarijaus autoriai nesiekė įtikti žiūrovams užglaistydami veikėjų trūkumus. „Variety" neigiamai įvertino pačią serialo koncepciją, kuri remiasi pacientų istorijomis (siužetas, be išimties išskyrus sezonų pabaigas, klostosi pagal schemą „naujas epizodas – naujas pacientas"). „San Francisco Chronicle" rašė, kad serialas „vidutiniškas ir neoriginalus".

Pagrindinį serialo veikėją – Gregorį Hausą – kritikai įvertino tik teigiamai. „The Washington Post" Hauso personažą pavadino „labiausiai traukiančiu veikėju per daugelį televizijos istorijos metų",, o „Pittsburgh Post–Gazette" – „patraukliai nepatraukliu veikėju". Apžvalgininkai Hausą lygino su detektyvų veikėjais Nero Vulfu, Erkiuliu Puaro, Adrianu Monku ir Periu Koksu. Vienoje knyga paskelbtoje studijoje Hausas subtiliai lyginamas su daktaru Hokajumi Pirsu iš vieno populiariausių televizijos serialų „Karo lauko ligoninė". Kritikai ypač teigiamai įvertino prodiuserių sprendimą Hauso vaidmeniui pasirinkti Hjų Lorį. „San Francisco Chronicle" vėliau rašė, kad „Daktarą Hausą" verta žiūrėti vien dėl šio aktoriaus". „The Daily Mail" apibūdino Lorį kaip „sudėtingą asmenybę", todėl tai buvęs geriausias pasirinkimas personažo atžvilgiu.

Taip pat vienareikšmiškai teigiamai įvertinti antraeiliai vaidmenys ir jų atlikėjai. „The Washington Post" rašė, jog serialo kūrėjai „subūrė geriausią aktorių komandą". „TV Guide", „Entertainment Weekly" ir „USA Today" leidinių nuomone, daktarą Vilsoną vaidinantis Robertas Šonas Leonardas vertas „Emmy" apdovanojimo. „Daily News" džiaugėsi, kad „Lizai Edelštein pagaliau buvo skirtas visavertis vaidmuo". Nepriklausomas kritikas Danielis Finbergas išreiškė nusivylimą, jog Leonardas ir Edelštein nesusilaukė didesnio pripažinimo už savo atliekamus vaidmenis.

Ketvirtajame sezone pakeista aktorių sudėtis sulaukė dvejopų vertinimų: „DVD Talk" tinklalapis tai įvertino kaip „reikiamą atsinaujinimą", suteikusį serialui „grynumo, naujumo įspūdį", „The Star–Ledger" apžvalgininkas rašė, jog „milžiniškas darbas, kurį scenaristams suteikė serialo auditorija, leido pastariesiems siužetą kreipti laisvesne linkme ir visiškai išnaudoti Lorio komiko talentą", „Los Angeles Times", kita vertus, buvo rašoma, jog pasikeitimus lėmė ne scenaristų ir prodiuserių apsisprendimas, o neišvengiamumas – „po trečio sezono serialas pasiekė kritine ribą: veikėjų santykiai tapo pernelyg komplikuoti ir susipynę, todėl scenarijaus autoriai paprasčiausiai nusprendė „nukirpti" scenarijų; Hausas, galų gale, vos ne prievarta turėjo išlaikyti savo komandą, kitaip sakant, veiksmas pradėjo suktis tik apie jį, kiti pasitraukė į savo problemų šešėlį". „USA Today" sveikino serialo kūrėjus dėl tokio žingsnio: „Geriausia buvo išsaugota pabaigai. [Apie dviejų epizodų trečio sezono pabaigą] Dvi nuostabios, sukrečiančios valandos… Scenarijaus autoriai išgelbėjo šį sezoną, kuris rodės toks išsklaidytas, perpildytas ir, galbūt, per daug užgriebiantis į priekį".

Palyginus su visa serialo raida, penktas sezonas buvo įvertintas gana prastai. „The Sunday Times" rašė, kad pastarajame sezone buvo jaučiamas tendencingas humoro trūkumas; „Chicago Tribune" – „atrodo, kad „Hausas" buvo geriausias televizijos serialas, bet jau kurį laiką scenarijus aiškiai iškrypęs iš vėžių".
 „Los Angeles Times" pirmuosiuose penkto sezono epizoduose pasirodžiusį detektyvą Luką Daglasą apibūdino kaip „žavingą priedėlį" prie scenarijaus. „Chicago Tribune" naują veikėją pavadino „nereikalingu siužetiniu trikdžiu, erzinančiu juokdariu". Gausios kritikos susilaukė didelis dėmesys Tryliktai ir jos santykiams su Formanu.

### Kritikų reitingavimas


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| 2005 |
| --- |
| * #2 „Newsday"
* #3 „PopMatters"
* #3 „USA Today"
* #4 „The New York Times"
* #7 „The Boston Globe"
* – „Chicago Tribune"
 |

 | 

| 2006 |
| --- |
| * #6 „Newsday"
* – „Chicago Tribune"
 |

 | 

| 2007 |
| --- |
| * #2 „Los Angeles Times"
* #2 „Chicago Sun-Times"
* #5 „The Boston Globe"
* #6 „Newsday"
* #7 „The Star-Ledger"
* #7 „The New York Times"
* – Chicago Tribune
 |

 | 

| 2008 |
| --- |
| * #4 Los Angeles Times"
* – „Chicago Sun-Times"
 |

 |

### Auditorijos reitingavimas

Per šešis sezonus „Daktaro Hauso" populiarumas kito gana tolygiai. Pirmas sezonas užėmė 24 vietą tarp žiūrimiausių televizijos serialų ir 9 vietą moterų žiūrimiausių vakaro TV programų auditorijoje. Kiti trys sezonai visų amžiaus grupių žiūrovų bendrojoje auditorijoje užėmė atitinkamas populiariausių dešimtuko vietas. Trečias „Daktaro Hauso" sezonas buvo žiūrimiausias – serialo auditoriją vidutiniškai sudarė ~19,5 mln. žiūrovų. „Daktaras Hausas" – populiariausias „FOX" televizijos kanalo serialas.

Žiūrimiausia serialo serija tapo ketvirto sezono epizodas „Frozen" (liet. *Užšaldytas*), pasirodęs tuoj po 42–ųjų futbolo Super taurės rungtynių; auditoriją tuomet sudarė daugiau nei 29 mln. žiūrovų. Aukštas žiūrimumas būdingas atskiriems serialo epizodams, tuo tarpu bendra sezonų auditorija šiek tiek daugiau nei vidutiniška. Apačioje pateikiami originalūs (JAV) žiūrovų auditorijos reitingai.

| Sezonas | Epizodai | Premjera | Pabaiga | Televizijos sezonas | Vieta | Žiūrovai(mln.) |
| --- | --- | --- | --- | --- | --- | --- |
| Pirmas | 22 | 2004 m. lapkričio 16 d. | 2005 m. gegužės 25 d. | 2004–2005 m. | #24 | 13.34 |
| Antras | 24 | 2005 m. rugsėjo 13 d. | 2006 m. gegužės 23 d. | 2005–2006 m. | #10 | 17.35 |
| Trečias | 24 | 2006 m. rugsėjo 5 d. | 2007 m. gegužės 29 d. | 2006–2007 m. | #5 | 19.95 |
| Ketvirtas | 16 | 2007 m. rugsėjo 25 d. | 2008 m. gegužės 19 d. | 2007–2008 m. | #7 | 17.64 |
| Penktas | 24 | 2008 m. rugsėjo 16 d. | 2009 m. gegužės 11 d. | 2008–2009 m. | #16 | 13.62 |
| Šeštas | 22 | 2009 m. rugsėjo 21 d. | 2010 m. gegužės 17 d. | 2009–2010 m. | #22 | 12.76 |
| Septintas | 23 | 2010 m. rugsėjo 20 d. | 2011 m. gegužės 23 d. | 2010–2011 m. | #42 | 10.32 |
| Aštuntas | 22 | 2011 m. spalio 3 d. | 2012 m. gegužės 21 d. | 2011–2012 m. | #58 | 8.69 |

### Apdovanojimai ir nominacijos

|  |  |  |
| --- | --- | --- |
| "| „Hausas" visiškai pakeitė draminės medicinos serialo sampratą. Nustojo reikšmės pasaulis, kuriame veikia idealizuoti gydytojai, turintys atsakymus į visus klausimus, o ligoninės koridoriais su vežimėliais laksto medicinos seserys ir praktikantai. „Hause" didžiausia reikšmė teikiama farmakologiniams gydymo aspektams, svarstoma, ką reiškia būti gydytojui intelektine prasme – kaip asmenybei. Iš medicinos pusės serialo koncepcija artima klasikinės medicinos metodams: veikiama pagal klasikinį principą hipotezė–tyrimai–hipotezės įrodymas(–gydymas). Tuo pačiu metu dera ir šiuolaikinės medicinos motyvai – įstabaus proto, bet turintis ydų gydytojas, žaidžiantis vaistų receptais. | "|
| —Iš Amerikos kino instituto teisėjų pranešimo sudarant 2005 m. geriausių televizijos programų sarašą. |

„Daktaras Hausas" pelnė daugybę įvairių apdovanojimų ir nominacijų. Serialas gavo 2005 m. Pibodžio apdovanojimą. Teikdama apdovanojimą Pibodžio komisija Gregorį Hausą pavadino „originalumą pranokstančiu veikėju, mizantropu diagnostiku, prilygstančiu medicinos Šerlokui Holmsui, visiškai pakeitusiu požiūrį į draminę mediciną". Amerikos kino institutas „Daktarą Hausą" įtraukė į geriausių 2005 m. televizijos serialų sąrašą.

Serialas buvo nominuotas šešiems „Auksiniams Gaubliams", pelnė du. Hju Loris „Auksiniam Gaubliui" geriausio dramos aktoriaus kategorijoje buvo nominuotas keturis kartus; apdovanojimą laimėjo 2006 m. ir 2007 m. 2008 m. serialas nominuotas „Auksiniam Gaubliui" geriausio draminio televizijos serialo kategorijoje. Tos pačios kategorijos apdovanojimui „Daktaras Hausas" buvo nominuotas ir 2009 m.

Hju Loris už geriausią vaidybą 2007 m. ir 2009 m. pelnė Ekrano aktorių gildijos apdovanojimą. Už vaidybą Loris tris kartus taip pat buvo nominuotas „Emmy" apdovanojimui – 2005 m. 2007 m. ir 2008 m. Geriausio serialo kategorijoje „Emmy" apdovanojimui „Daktaras Hausas" nominuotas tris kartus iš eilės 2006–2008 m. ir 2009 m.

2005 m. Loris pasirodė ant „TV Guide" viršelio, pavadinimu „Seksualiausias televizijos vyras". 2008 m. Loris išrinktas seksualiausiu televizijos gydytoju po Džordžo Klunio.

Platinimas
----------

„Daktaro Hauso" transliacijos teisės iš viso buvo parduotos 66 šalims. Pasaulinė serialo žiūrovų auditorija siekia 82 mln. Per kelerius metus „Daktaras Hausas" tapo žiūrimiausiu televizijos serialu pasaulyje ir aplenkė iki tol populiariausiais buvusius „CSI Kriminalistus" ir „CSI: Majamį". Kanadoje 2008 m. „Daktaras Hausas" buvo trečias tarp žiūrimiausių televizijos serialų. Tais pačiais metais „Daktaras Hausas" buvo vienas žiūrimiausių serialų Vokietijoje, Italijoje pagal žiūrovų reitingus užėmė antrą, o Čekijoje – trečią vietą. Serialas labai populiarus Prancūzijoje, Ispanijoje, Švedijoje, Nyderlanduose, Jungtinėje Karalystėje, Vengrijoje, Rusijoje ir Lietuvoje.

Penki serialo sezonai išleisti DVD formatu 1, 2, 4 regionais. Atskirai išleistas jungtinis penkių sezonų rinkinys.

Šaltiniai
---------

1. ↑  Davies, Hugh. The Daily Telegraph. Dr Laurie has viewers of US TV in stitches, *anglų kalba*, 2004 m. lapkričio 20 d.
2. ↑  Stanley, Alessandra. The New York Times. With Terminal Witticism, Even Cancer Can Be Fun, *anglų kalba*, 2004 m. lapkričio 16 d.
3. ↑  Roush, Matt. TV Guide. Roush Review, Doctor Feel bad; Don’t ask this grouch to make house calls, *anglų kalba*, 2004 m. lapkričio 8 d.
4. ↑  Gillette, Amelie, Murray, Noel, Phipps, Keith. The A.V. Club Archyvuota kopija 2008-09-21 iš Wayback Machine projekto.. A Guide for the Compulsive TV Fan, *anglų kalba*, 2004 m. lapkričio 22 d.
5. ↑  Leonard, John. New York Magazine. Scrub Par, *anglų kalba*, 2004 m. lapkričio 15 d.
6. ↑  Gilbert, Matt. The Boston Globe. Strong Prognosis for medical sho, *anglų kalba*, 2004 m. lapkričio 16 d.
7. ↑  Lowry, Brian. Variety. House Review, *anglų kalba*, 2004 m. lapkričio 15 d.
8. ↑  Goodman, Tim. San Francisco Chronicles. Network meddling by Fox execs starts the deathwatch for „House", *anglų kalba*, 2004 m. lapkričio 15 d.
9. ↑  Fuchs, Cynthia. PopMatters Archyvuota kopija 2011-06-05 iš Wayback Machine projekto.. House, Humanity Is Overrated, *anglų kalba*, 2008 m. gruodžio 23 d.
10. ↑  Shales, Tom. The Washington Post. „House": Watching Is the Best Medicine, *anglų kalba*, 2004 m. lapkričio 16 d.
11. ↑  Owen, Rob. Pittsburgh Post-Gazette. TV Review: Hugh Laurie makes „House" worth a visit, *anglų kalba*, 2004 m. lapkričio 14 d.
12. ↑  Bianco, Robert. USA Today. There’s a doctor worth watching in „House", *anglų kalba*, 2004 m. lapkričio 16 d.
13. ↑  McFarland, Melanie. Seattle Post-Intelligencer. Fox’s medical drama „House" is a welcome transfusion of quality programming, *anglų kalba*, 2004 m. lapkričio 16 d.
14. ↑  Flynn, Gillian. Entertainment Weekly Archyvuota kopija 2014-05-17 iš Wayback Machine projekto.. House (2004), *anglų kalba*, 2004 m. gruodžio 3 d.
15. ↑  Bruce, Fretts. TV Guide Archyvuota kopija 2011-06-05 iš Wayback Machine projekto.. Cheers: A House Divided, *anglų kalba*, 2008 m. rugsėjo 17 d.
16. ↑  Bianco, Robert. USA Today. The finale word on the TV season, *anglų kalba*, 2008 m. sausio 7 d.
17. ↑  Fienberg, Daniel. Baltimore Sun Archyvuota kopija 2012-10-22 iš Wayback Machine projekto.. TV Review: „House" Fourth Season Premiere, *anglų kalba*, 2007 m. rugsėjo 24 d.
18. ↑  Douglass Jr. Todd. DVD Talk. House, M.D. – Season Four, *anglų kalba*, 2008 m. rugpjūčio 19 d.
19. ↑  McNamara, Mary. Los Angeles Times. „Grey’s", „Private Practice", „House" get healthy, *anglų kalba*, 2008 m. spalio 7 d.
20. ↑  Gill, A. A. The Sunday Times. Hugh Laurie must hate House, *anglų kalba*, 2009 m. birželio 7 d.
21. ↑  Ryan, Maureen. Chicago Tribune Archyvuota kopija 2014-02-22 iš Wayback Machine projekto.. Thirteen + „House" = wrong number, *anglų kalba*, 2009 m. gegužės 29 d.
22. ↑  Canwest News Service. Ottawa Citizen[neveikianti nuoroda]. Breaking up is hard to do, even with TV shows, *anglų kalba*, 2009 m. balandžio 4 d.
23. ↑  Metacritic Archyvuota kopija 2010-02-20 iš Wayback Machine projekto.. Best of 2005, *anglų kalba*, 2008 m. gruodžio 14 d.
24. ↑  Metacritic Archyvuota kopija 2010-03-22 iš Wayback Machine projekto.. Best of 2006, *anglų kalba*, 2008 m. gruodžio 14 d.
25. ↑  Metacritic Archyvuota kopija 2010-07-22 iš Wayback Machine projekto.. Best of 2007, *anglų kalba*, 2008 m. gruodžio 14 d.
26. ↑  Metacritic Archyvuota kopija 2010-03-22 iš Wayback Machine projekto.. Best of 2008, *anglų kalba*, 2009 m. sausio 3 d.
27. ↑  Winters, Rebecca. TIME Archyvuota kopija 2007-10-18 iš Wayback Machine projekto.. Doctor Is in… a Bad Mood, *anglų kalba*, 2005 m. rugsėjo 4 d.
28. ↑  Ryan, Maureen. Chicago Tribune Archyvuota kopija 2014-07-20 iš Wayback Machine projekto.. *House* post-Super Bowl episode to air again, plus *Bones* news, *anglų kalba*, 2008 m. vasario 5 d.
29. ↑  Kubicek, John. BuddyTV Archyvuota kopija 2012-01-05 iš Wayback Machine projekto.. Exclusive Interview: „House" Star Robert Sean Leonard, *anglų kalba*, 2007 m. spalio 9 d.
30. ↑  Kubicek, John. BuddyTV Archyvuota kopija 2012-03-29 iš Wayback Machine projekto.. House: Post-Super Bowl Episode „Frozen" Recap, *anglų kalba*, 2008 m. vasario 4 d.
31. ↑  Gorman, Bill. TV by the Numbers Archyvuota kopija 2009-02-13 iš Wayback Machine projekto.. Top Fox Primetime Shows, Jan 28 – Feb 3, *anglų kalba*, 2008 m. vasario 5 d.
32. ↑  „ABC Television Network 2004–2005 Primetime Ranking Report". ABC Medianet. 2005-06-01. Nuoroda tikrinta 2013-03-01.
33. ↑  „ABC Television Network 2005–2006 Primetime Ranking Report". ABC Medianet. 2006-05-31. Suarchyvuotas originalas 2014-10-11. Nuoroda tikrinta 2013-03-01. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
34. ↑  „ABC Television Network 2006–2007 Primetime Ranking Report". ABC Medianet. 2007-05-30. Suarchyvuotas originalas 2012-03-23. Nuoroda tikrinta 2013-03-01. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
35. ↑  „ABC Television Network 2007–2008 Primetime Ranking Report". ABC Medianet. 2008-05-28. Nuoroda tikrinta 2013-03-01.
36. ↑  „ABC Television Network 2008–2009 Primetime Ranking Report". ABC Medianet. 2009-06-02. Nuoroda tikrinta 2013-03-01.
37. ↑  „2010-11 Season Broadcast Primetime Show Viewership Averages". TV by the Numbers. 2011-06-01. Suarchyvuotas originalas 2011-06-07. Nuoroda tikrinta 2013-03-01. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
38. ↑  „Complete List Of 2011-12 Season TV Show Viewership: 'Sunday Night Football' Tops, Followed By 'American Idol,' 'NCIS' & 'Dancing With The Stars'". TV by the Numbers. 2012-05-24. Suarchyvuotas originalas 2012-05-28. Nuoroda tikrinta 2013-03-01. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
39. 1 2  American Film Institute. AFI TV Programs of the Year-Official Selections, *anglų kalba*, 2008 m. rugsėjo 26 d.
40. ↑  Eggerton, John. Broadcasting & Cable Archyvuota kopija 2008-10-09 iš Wayback Machine projekto.. South Park, House Get Peabodys, *anglų kalba*, 2006 m. balandžio 6 d.
41. ↑  Gorman, Bill. AFP/Yahoo News. „House" Is World’s Most Popular TV Show: Ratings, *anglų kalba*, 2009 m. birželio 12 d.
42. ↑  McLean, Thomas. Variety. Canada: U.S. imports hold sway, but a two-way street emerges, *anglų kalba*, 2008 m. spalio 3 d.
43. ↑  Meza, Ed. Variety. Germany: Channels duke it out with mostly U.S. fare, *anglų kalba*, 2008 m. spalio 3 d.
44. ↑  Vivarelli, Nick. Variety. Italy: Industry marches to global drummers, *anglų kalba*, 2008 m. spalio 3 d.
45. ↑  Nadler, John. Variety. Czech Republic: Opening the digital floodgates, *anglų kalba*, 2008 m. spalio 3 d.
46. ↑  Davies, Lizzy. Observer. France falls in love with Hugh Laurie, „the greatest seducer in the world", *anglų kalba*, 2009 m. balandžio 12 d.
47. ↑  Wilson, Douglas. Variety. Spain: The good, the bad, and the digital, *anglų kalba*, 2008 m. spalio 3 d.
48. ↑  Thompson, Emma. Interview Archyvuota kopija 2008-12-16 iš Wayback Machine projekto.. Hugh Laurie: the house-master gets quizzed, *anglų kalba*, 2008 m. birželis–liepa.
49. ↑  Levine, Stuart. Variety. „House" connects across the globe, *anglų kalba*, 2009 m. sausio 29 d.

Nuorodos
--------

* Oficiali svetainė FOX.com svetainėje Archyvuota kopija 2010-03-04 iš Wayback Machine projekto.
* Tinklalapis IMDb svetainėje
* Tinklalapis TV.com svetainėje Archyvuota kopija 2010-03-01 iš Wayback Machine projekto.
* Tinklalapis Yahoo! TV svetainėje
* Lietuviškas gerbėjų tinklalapis Archyvuota kopija 2011-04-13 iš Wayback Machine projekto.



|  |  |
| --- | --- |
|  | Šis straipsnis yra tapęs savaitės straipsniu. |